徙寓妙覺佛舍胥乂民襆被相過賦夜坐
作者：孫覿
朝代：宋

paragraphs: 客居厭窮獨，蓬艾翳環堵。
莊舄尚越吟，鍾儀猶楚語。
吾人有奇操，空洞見城府。
相逢逆旅中，霧豹初一睹。
拘囹賦囚山，避謗憎市虎。
褰裳肯顧我，崖嶠走風雨。
微吟對清夜，破此五月暑。
墜露挹金莖，空花堕犀麈。
孤燈映籠紗，泠灧翳復吐。
耿耿遂不眠，逢逢聽晨鼓。